

**S T A T U T**

**H R V A T S K E U D R U G E R A V N A T E LJ A**

**O S N O V N I H Š K O L A**

**(H U R O Š)**

HRVATSKA UDRUGA RAVNATELJA OSNOVNIH ŠKOLA

OIB: 97748123085 \* IBAN HR9523600001101424251

e-mail: [tajnistvo@huros.hr](mailto:tajnistvo@huros.hr)

Temeljem čl. 13. Zakona o udrugama (NN, broj 74/14), na sjednici Skupštine Hrvatske udruge ravnatelja osnovnih škola, održanoj 9. studenog 2021. godine, donosi izmijenjeni i dopunjeni

**S T A T U T**

**HRVATSKE UDRUGE RAVNATELJA OSNOVNIH ŠKOLA**

**I. OPĆE ODREDBE**

Članak 1.

Ovim se Statutom uređuje naziv udruge, skraćeni naziv, naziv na stranom jeziku, skraćeni naziv na stranom jeziku; sjedište udruge; teritorij djelovanja udruge; zastupanje; znak udruge i njegov izgled, izgled pečata udruge; ciljevi udruge; područja djelovanja udruge sukladno ciljevima; djelatnosti kojima se ostvaruju ciljevi udruge; gospodarske; djelatnosti udruge sukladno zakonu; način osiguranja javnosti djelovanja udruge; uvjeti i način učlanjivanja u udrugu, prestanak članstva, prava, obveze i odgovornosti članova, stegovna odgovornost članova i način vođenja popisa članova; tijela udruge, njihov sastav i način sazivanja sjednica, izbor, opoziv, ovlasti, način odlučivanja i trajanje mandata u tijelima upravljanja te način sazivanja skupštine u slučaju isteka mandata; izbor i opoziv likvidatora udruge; prestanak postojanja udruge; imovina udruge te način stjecanja i raspolaganja imovinom udruge; postupak s imovinom u slučaju prestanka udruge; način rješavanja sporova i sukoba interesa unutar udruge i druga pitanja od značaja za Hrvatsku udrugu ravnatelja osnovnih škola.

Izrazi navedeni u ovom Statutu u muškom rodu neutralni su i odnose se na sve osobe muškog i ženskog spola.

Članak 2.

Statut je temeljni opći akt Udruge.

Statut i njegove izmjene i dopune donosi Skupština Udruge.

Članak 3.

Hrvatska udruga ravnatelja osnovnih škola (u daljnjem tekstu: Udruga) oblik je dobrovoljnog udruživanja ravnatelja osnovnih škola Republike Hrvatske, radi rješavanja i unapređivanja statusnih pitanja ravnatelja te zajedničkih pitanja iz djelatnosti osnovnog školstva, bez namjere stjecanja dobiti za svoje članove ili treće osobe.

Članak 4.

Naziv udruge glasi: HRVATSKA UDRUGA RAVNATELJA OSNOVNIH ŠKOLA.

Skraćeni naziv udruge glasi: HUROŠ.

Naziv udruge na engleskom jeziku glasi: CROATIAN ASSOCIATION OF PRIMARY SCHOOL PRINCIPALS.

Skraćeni naziv Udruge na engleskom jeziku je: CAPSP.

Sjedište udruge je u Zagrebu.

Odluku o promjeni sjedišta donosi Predsjedništvo Udruge.

Udruga djeluje na području Republike Hrvatske i prema potrebi u inozemstvu.

Udruga je pravna osoba, a svojstvo pravne osobe stječe upisom u Registar udruga.

Udruga je registrirana pri Gradskom uredu za opću upravu Grada Zagreba

Udruga je neprofitna pravna osoba.

Članak 5.

Udrugu predstavlja i zastupa Predsjednik Udruge (u daljnjem tekstu: Predsjednik), a u slučaju njegove spriječenosti ili odsutnosti, Glavni tajnik Udruge (u daljnjem tekstu: Glavni tajnik).

Predsjednika zamjenjuje osoba iz redova Predsjedništva Udruge (u daljnjem tekstu: Predsjedništvo) koju Predsjednik pisano ovlasti, a ukoliko to nije moguće zamjenika biraju članovi Predsjedništva između sebe.

Članak 6.

Udruga ima svoj kunski, a može imati i devizni bankovni račun.

Članak 7.

Udruga ima pečat, znak i amblem.

Pečat udruge je okruglog oblika promjera 35 mm. Uz rub pečata upisano je: HRVATSKA UDRUGA RAVNATELJA OSNOVNIH ŠKOLA.

U sredini pečata je znak Udruge.

Znak Udruge su dva crvena kvadrata. U jednom je otvorena knjiga uz koju je tintarnica i guščje pero. U donjem bijelom kvadratu upisano je HRVATSKA UDRUGA RAVNATELJA OSNOVNIH ŠKOLA.

**II. CILJEVI, PODRČUJE DJELOVANJA I DJELATNOST UDRUGE**

Članak 8.

Ciljevi Udruge su:

* štititi prava i zastupati interese ravnatelja osnovnih škola
* unaprijeđivati i razvijati odgojno-obrazovni sustav Republike Hrvatske
* surađivati s Ministarstvom znanosti i obrazovanja i ostalim ministarstvima, Agencijom za odgoj i obrazovanje, Agencijama za mobilnost i programe Europske unije i ostalim agencijama, sindikatima iz područja odgoja i obrazovanja, Nacionalnim centrom za vanjsko vrednovanje obrazovanja, Hrvatskom akademskom istraživačkom mrežom – CARNet, tijelima lokalne uprave i samouprave, strukovnim i civilnim udrugama te drugim državnim i vjerskim institucijama
* surađivati sa školama u zemlji i inozemstvu
* organizirati stručne skupove, seminare i kongrese
* organizirati posebna događanja
* međunarodna suradnja
* prezentiranje rada Udruge i interesa svojih članova, kroz suradnju s javnim medijima ili korištenjem informacijsko-komunikacijskih tehnologija (mrežne stranice Udruge, društvene mreže i slično)

Članak 9.

Kako bi ostvarila ciljeve utvrđene čl. 8. Statuta, Udruga će obavljati sljedeće djelatnosti:

* organizirati radionice, stručne skupove, seminare ili kongrese radi upoznavanja članova s aktualnostima u sustavu odgoja i obrazovanja i novostima u pravnoj regulativi te prikupljanja mišljenja i prijedloga članova
* osnivati stalna i povremena povjerenstva, odbore, stručne skupine i druge oblike zbog obrade pojedinih aktualnih pitanja iz područja svojeg djelovanja
* surađivati s nadležnim Ministarstvom i drugim Ministarstvima, Agencijom za odgoj i obrazovanje, Pravobraniteljicom za djecu i ostalim institucijama na temelju partnerskih odnosa
* surađivati s odgojno-obrazovnim i vjerskim ustanovama radi neposrednog i aktivnog sudjelovanja u razmatranju i rješavanju svih pitanja iz područja svoje djelatnosti
* surađivati s jedinicama lokalne uprave i samouprave na svim pitanjima od zajedničkog interesa za razvoj školstva
* surađivati sa srodnim udrugama u zemlji i inozemstvu
* surađivati s javnim medijima
* koristiti komunikacijske kanale za prezentaciju rada Udruge
* koristiti novinsko-nakladničku djelatnost u smislu prezentiranja rada Udruge

Članak 10.

Rad Udruge je javan.

Javnost rada Udruge se ostvaruje informiranjem članova udruge i priopćavanjima prema javnim medijima, objavljivanjem vijesti na mrežnim stranicama Udruge i objavama na društvenim mrežama o radu Udruge.

Javnost rada, tijela Udruge, mogu ograničiti ili isključiti u slučajevima kada se raspravlja ili odlučuje o pitanjima koja predstavljaju poslovnu ili drugu tajnu te u drugim situacijama kada je to obvezno u skladu s važećim zakonskim propisima.

**III. ČLANSTVO, PRAVA I OBVEZE ČLANOVA**

Članak 11.

Redovitim članom Udruge može postati svaki ravnatelj redovne i umjetničke osnovne škole kao i drugih ustanova koje se bave osnovnoškolskim odgojem i obrazovanjem u Republici Hrvatskoj.

Redovitim članom se postaje na vlastiti zahtjev i na temelju ispunjene pristupnice koja se dostavlja u Tajništvo Udruge te plaćene godišnje članarine.

Oblik i sadržaj pristupnice utvrđuje Predsjedništvo.

Predsjedništvo predlaže Skupštini Udruge promjenu iznosa godišnje članarine.

Registar članova Udruge vodi se elektronički u Tajništvu Udruge i obavezno sadrži podatke o imenu i prezimenu člana, adresi, elektroničkoj adresi, nazivu osnovne škole u kojoj član obnaša funkciju ravnatelja, datumu rođenja, osobnom identifikacijskom broju (OIB), datumu pristupanja Udruzi i datumu prestanka članstva u Udruzi.

Odgovorne osobe za registar članova po ograncima su predsjednici ogranaka, a zajednički registar svih ogranaka vodi se u Tajništvu Udruge.

Za koordinaciju rada županijskih ogranaka odgovoran je Predsjednik i Glavni tajnik.

Tajništvo brine o vođenju registra članova Udruge, odnosno o upisu i ispisu članova.

Registar članova treba biti dostupan svim članovima i nadležnim tijelima na njihov zahtjev.

Članak 12.

Članovi Udruge mogu biti:

* redoviti
* radni
* počasni

Redoviti je član svaki onaj koji sukladno članku 11. ovoga Statuta pristupi Udruzi.

Radni član je onaj koji preuzme rad na nekom projektu privremenog ili trajnog značenja za Udrugu.

Status radnog člana utvrđuje Predsjedništvo.

Počasnim članom Udruge može postati svaki građanin Republike Hrvatske ili strani državljanin kojega uz obrazloženje i na prijedlog Predsjedništva prihvati Skupština.

Članak 13.

Redoviti članovi Udruge plaćaju godišnju članarinu.

Radni i počasni članovi su oslobođeni plaćanja članarine.

Visinu godišnje članarine utvrđuje Skupština Udruge.

U slučaju ne plaćanja godišnje članarine do 30. lipnja tekuće godine za prethodnu godinu, gubi se status redovitog član. Taj član ne može birati i biti biran u tijela Udruge te se briše iz registra članova Udruge.

Članak 14.

Prava, obveze i članova Udruge su:

* birati i biti biran u tijela Udruge
* nadzirati rad Udruge
* predlagati planove i programe rada Udruge
* biti nazočan sjednicama tijela upravljanja Udruge
* obavještavati nadležno tijelo Udruge o povredi statuta ili općeg akta Udruge
* davati prijedloge, primjedbe i mišljenja na rad tijela Udruge
* dobiti savjetodavnu i pravnu pomoć u postupcima koji se vode s naslova obnašanja funkcije u Udruzi
* pravo na pogodnosti koje Udruga ugovori ili na drugi način osigura za svoje članove
* biti informiran o radu Udruge
* sudjelovati u izvršenju zadataka Udruge i savjesno obavljati svoje obveze koje proizlaze iz odredaba Statuta, programa rada i zaključaka organa Udruge
* uredno plaćati godišnju članarinu

Članak 15.

Članstvo u Udruzi prestaje:

* prestankom postojanja Udruge
* istupanjem, danom podnošenja potpisane izjave o istupanju iz članstva Tajništvu
* isključenjem zbog povrede članskih obveza i odgovornosti
* isključenjem zbog neplaćanja članarine za prošlu godinu
* prestankom obnašanja funkcije ravnatelja osnovne škole
* smrću člana

Članak 16.

Udruga može dodijeliti priznanja i nagrade svojim članovima, kao i drugim osobama koje su zaslužne za razvitak i promicanje ciljeva Udruge.

Odluku o dodjeljivanju priznanja i nagrada predlaže Predsjednik, a odluku donosi Predsjedništvo.

**IV. STEGOVNA ODGOVORNOST ČLANOVA**

Članak 17.

Članovi Udruge preuzimaju obveze i odgovornosti koje proizlaze iz zakona i drugih pravnih propisa, ovog Statuta i drugih akata Udruge.

Članovi Udruge stegovno odgovaraju za povredu članskih obveza i odgovornosti:

- kršenje zakonskih i drugih obveza u svezi djelovanja Udruge

- nepoštivanje odredaba Statuta

- nepoštivanje odluka tijela upravljanja Udruge

- neizvršavanje preuzetih obveza

- nesavjesno izvršavanje obveza zbog čega je nastala materijalna šteta Udruzi

- nesavjesno ili nezakonito raspolaganja imovinom Udruge

- narušavanje ugleda Udruge

Članak 18.

Stegovna odgovornost članova Udruge utvrđuje se u stegovnom postupku.

U stegovnom postupku utvrđuju se okolnosti uslijed kojih je došlo do povrede članskih obveza i odgovornosti, težina povrede i šteta nastala za Udrugu.

Stegovni postupak može pokrenuti Predsjedništvo Udruge, Nadzorni odbor ili najmanje četvrtina od ukupnog broja članova Udruge.

Zahtjev za pokretanje stegovnog postupka mora biti dostavljen Tajništvu Udruge u pisanom obliku s obrazloženjem.

Stegovni postupak vodi i stegovne mjere izriče Časno vijeće.

Članak 19.

Za utvrđenu povredu članskih obveza i odgovornosti mogu se izreći sljedeće stegovne mjere:

1. opomena
2. isključenje iz članstva Udruge

Članak 20.

Stegovna mjera opomene izriče se članu Udruge za lakše povrede članskih obveza ili nepoštivanja Statuta Udruge.

Stegovna mjera isključenja iz članstva Udruge izriče se za teže povrede članskih obveza i odgovornosti ili nepoštivanja Statuta Udruge.

Teže povreda je svako postupanje člana koje:

- bitno krši Statut Udruge

- djeluje suprotno načelima ili ustroju Udruge

- izaziva teže posljedice po ugled Udruge

- je izazvalo veću materijalnu ili financijsku štetu

Član Udruge kojem je izrečena stegovna mjera isključenja iz članstva Udruge ima pravo u roku od petnaest (15) dana, računajući od dana dostave odluke, podnijeti žalbu Časnom vijeću. O žalbi odlučuje Skupština Udruge.

Žalba se dostavlja na adresu Tajništva Udruge.

Skupština Udruge je dužna riješiti žalbu na svojoj prvoj sjednici.

Ukoliko Skupština Udruge potvrdi stegovne mjere koje je izreklo Časno vijeće, odluka Skupštine Udruge o isključenju člana je konačna.

**V. TIJELA UDRUGE**

Članak 21.

Članovi Udruge upravljaju Udrugom neposredno na sjednicama Skupštine Udruge, odnosno putem svojih izabranih predstavnika u drugim tijelima Udruge, na način utvrđen ovim Statutom.

Tijela Udruge su:

1. Skupština
2. Predsjedništvo
3. Predsjednik
4. Glavni tajnik
5. Izvršni odbor
6. Nadzorni odbor
7. Časno vijeće
8. Administrativni tajnik
9. Tajništvo

Članak 22.

Skupština Udruge, Predsjedništvo, Nadzorni odbor i Časno vijeće vode na svojim sjednicama zapisnike koje usvajaju na slijedećoj sjednici te pohranjuju u Tajništvu Udruge.

**1. SKUPŠTINA UDRUGE**

Članak 23.

Skupština Udruge je najviše tijelo Udruge.

Skupštinu Udruge čine svi članovi Udruge.

Članak 24.

Skupština Udruge:

* bira i razrješava predsjednika Udruge i članove Nadzornog odbora.
* usvaja Statut Udruge, njegove izmjene i dopune, poslovnik o radu, te druge akte i odluke važne za rad Udruge
* usvaja plan rada i financijski plan za sljedeću kalendarsku godinu
* razmatra i usvaja izvješća o radu, što ih podnose Predsjedništvo, Predsjednik i druga tijela ili izvršitelji određenih poslova koji su za svoj rad odgovorni Skupštini
* usvaja godišnje financijsko izvješće
* daje tumačenja Statuta i ostalih akata Udruge
* razmatra pristigle žalbe članova Udruge
* rješava žalbe članova Udruge
* na prijedlog Predsjedništva proglašava počasne članove Udruge
* odlučuje i o drugim pitanjima za koja Statutom nije utvrđena nadležnost drugih tijela Udruge
* odlučuje o udruživanju u Udruge, zajednice, mreže i druge oblike povezivanja udruga
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine Udruge
* donosi odluku o statusnim promjenama Udruge
* odlučuje o visini članarine

Pobliže odredbe o načinu rada Skupštine Udruge i ostalih tijela Udruge moguće je utvrditi Poslovnicima o radu pojedinih tijela Udruge, o čemu odlučuje Skupština Udruge.

Članak 25.

Sjednica Skupštine Udruge može biti redovita, izborna i izvanredna.

Redovita sjednica Skupštine Udruge se održava u pravilu jedanput godišnje za vrijeme održavanja stručnog skupa ili kongresa Udruge.

Izborna skupština se održava u pravilu svake pet (5) godine, odnosno i ranije ako je Predsjednik prestao obnašati funkciju ravnatelja osnovne škole.

Izvanredna skupština se saziva na temelju pisane odluke Predsjedništva, Nadzornog odbora ili na temelju pisanog zahtjeva najmanje četvrtine članova Udruge.

U svom zahtjevu za sazivanje izvanredne sjednice Skupštine Udruge predlagatelji su obvezni predložiti dnevni red sjednice.

Sjednice Skupštine Udruge u pravilu saziva Predsjednik uz prethodnu odluku Predsjedništva.

U slučaju isteka mandata tijelima Udruge, sjednicu Skupštine Udruge saziva posljednja osoba za zastupanje Udruge upisana u Registar udruga.

Ako Predsjednik ne sazove sjednicu Skupštine Udruge u roku od 30 dana od dostave zahtjeva iz stavka 4. ovog članka, sazvat će je predlagatelj.

Odluka o sazivanju sjednice Skupštine Udruge treba sadržavati pisani prijedlog dnevnog reda, dan i mjesto, odnosno način održavanja sjednice.

Poziv za sazivanje redovite ili izborne sjednice Skupštine Udruge šalje se na elektroničke adrese članova Udruge najmanje 15 dana prije sazivanja.

Poziv za sazivanje izvanredne sjednice Skupštine Udruge šalje se na elektroničke adrese članova Udruge najmanje 8 dana prije sazivanja.

Sjednice Skupštine Udruge održavaju se uživo ili u iznimnim slučajevima elektronički putem videokonferencijskih platformi.

Sjednice ostalih tijela Udruge mogu se održavati uživo, putem telefona ili elektronički putem videokonferencijskih platformi.

Članak 26.

Skupštinom Udruge rukovodi Radno predsjedništvo od tri (3) člana koji između sebe biraju predsjednika Radnog predsjedništva.

Radno predsjedništvo na sjednici Skupštine Udruge predlažu članovi Udruge i potvrđuju natpolovičnom većinom prisutnih članova javnim glasovanjem.

Predsjednik radnog predsjedništva ujedno je i predsjedavajući Skupštine Udruge te potpisuje sve akte koje donosi Skupština Udruge.

Radno predsjedništvo predlaže zapisničara i dva ovjerovitelja zapisnika.

Članak 27.

Skupština Udruge može donositi punovažne odluke ako je nazočno najmanje četvrtina članova od ukupnog broja članova Udruge.

Odluke se donose natpolovičnom većinom glasova nazočnih članova.

Odluka o prestanku djelovanja Udruge donosi se dvotrećinskom većinom svih članova Udruge.

Radno predsjedništvo na početku sjednice Skupštine Udruge utvrđuje točan broj prisutnih članova, kao i točan broj članova Udruge.

Glasovanje na sjednici je javno, ako Skupština Udruge ne odluči da se o pojedinim pitanjima odluke donose tajnim glasovanjem.

Izuzetak od odredbe stavka 4. ovog članka je izbor predsjednika Udruge koji se uvijek obavlja tajnim glasovanjem.

Ako je prijavljen samo jedan kandidat za predsjednika Udruge, Izborno povjerenstvo može odlučiti da se glasovanje provodi javno.

Članak 28.

Postupak izbora predsjednika Udruge na Skupštini Udruge provodi Izborno povjerenstvo.

Izborno povjerenstvo ima predsjednika i dva člana.

Na izbornoj sjednici Skupštine Udruge, Radno predsjedništvo predlaže tri kandidata za članove Izbornog povjerenstva.

Članovi Skupštine Udruge skupno prihvaćaju članove Izbornog povjerenstva, javnim glasovanjem i natpolovičnom većinom.

Ukoliko predloženi članovi Izbornog povjerenstva ne dobiju natpolovičnu većinu prisutnih članova Udruge, postupak se ponavlja od stavka 3. ovog članka.

Članovi Izbornog povjerenstva između sebe biraju predsjednika Izbornog povjerenstva.

Članovi Izbornog povjerenstva ne mogu se kandidirati za predsjednika Udruge.

Članak 29.

Izborno povjerenstvo brine o provođenju izbora za predsjednika Udruge i osigurava tajnost glasovanja.

Kandidatom može biti svaki član Udruge, osim članova Izbornog povjerenstva.

Postupak predlaganja se provodi javno, a član Udruge može se kandidirati samostalno, biti predložen od strane drugog člana Udruge ili od strane nekog tijela Udruge.

U slučaju predlaganja kandidata od strane nekog tijela Udruge, nužno je dokazati zapisnikom sjednice tijela Udruge da je kandidat predložen. Zapisnik se dostavlja predsjedniku Izbornog povjerenstva.

U slučaju održavanja sjednice izborne Skupštine Udruge putem videokonferencijske platforme, Predsjedništvo može odlučiti da se kandidati za predsjednika Udruge prijavljuju na obrascima do utvrđenog roka. U tom slučaju predlaganje člana Udruge provodi se kao i u stavku 3. ovog članka.

Kandidatom za predsjednika Udruge smatra se svaki član koji je nakon predlaganja iz stavka 3. ovog članka pisanom izjavom prihvatio kandidaturu.

Nakon završenog postupka kandidiranja, Izborno povjerenstvo utvrđuje listu kandidata za predsjednika Udruge prema abecednom redu prezimena kandidata.

Kandidati za predsjednika Udruge javno predstavljaju svoj program rada za mandatno razdoblje.

Članak 30.

Nakon utvrđivanja izborne liste kandidata, Izborno povjerenstvo izrađuje glasačke listiće.

Broj glasačkih listića mora biti jednak broju nazočnih birača, odnosno nazočnih članova Udruge.

Glasački listić iz stavka 1. ovoga članka sadrži:

- naznaku da se izbor odnosi na izbor kandidata za predsjednika Udruge,

- redni broj te ime i prezime kandidata, prema abecednom redu prezimena kandidata.

Članak 31.

Članovi Izbornog povjerenstva osiguravanju podjelu glasačkih listića prisutnim članovima Udruge, na način da obvezno utvrde kome su uručili glasački listić i o istom vode evidenciju.

Listići se nakon zaokruživanja rednog broja ispred imena i prezimena samo jednog kandidata ubacuju u unaprijed pripremljenu zatvorenu kutiju.

Glasački listići popunjeni suprotno stavku 2. ovoga članka smatraju se nevažećima.

Članak 32.

Nakon završetka glasovanja Izborno povjerenstvo prebrojava glasove te utvrđuje broj važećih i nevažećih glasačkih listića.

Izborno povjerenstvo utvrđuje rezultate glasovanja.

Izborno povjerenstvo vodi zapisnik o provedbi izbornog procesa i rezultatima glasovanja, koji dostavlja u Tajništvo Udruge.

Ako nitko od dva ili više kandidata ne dobije natpolovičnu većinu prisutnih članova Skupštine Udruge, glasovanje se ponavlja za dva kandidata koja su dobila najveći broj glasova.

Ukoliko ni u drugom krugu glasovanja nitko od kandidata ne dobije natpolovičnu većinu prisutnih članova Skupštine Udruge, glasovanje se ponavlja.

Ukoliko nakon dva ponovljena kruga glasovanja nitko od kandidata ne dobije natpolovičnu većinu prisutnih članova Skupštine Udruge, Izborno povjerenstvo može odlučiti o prekidanju postupka izbora za predsjednika Udruge ili nastaviti glasovanje.

U slučaju prekida postupka izbora za predsjednika Udruge, nova izborna sjednica Skupštine Udruge može se sazvati već sljedeći dan ili najkasnije u roku 120 dana.

Ukoliko je Predsjedniku istekao mandat, Predsjedništvo čim prije saziva svoju sjednicu i donosi odluku o vršitelju dužnosti predsjednika Udruge do održavanja nove izborne sjednice Skupštine Udruge.

Nova izborna sjednica Skupštine Udruge saziva se sukladno članku 25. ovog Statuta.

Članak 33.

U slučaju održavanja izborne sjednice Skupštine Udruge putem videokonferencijske platforme primjenjuje se odredbe članaka 27., 28., 29. i 32.

Način provođenja tajnog elektroničkog glasovanja unaprijed utvrđuje Predsjedništvo.

Nakon elektroničke obrade rezultata glasovanja, Izborno povjerenstvo utvrđuje rezultate glasovanja.

Članak 34.

Ukoliko netko od kandidata za predsjednika Udruge smatra da je došlo do povreda tajnosti glasovanja ili samog izbornog procesa, može odmah nakon utvrđivanja rezultata glasovanja izjaviti prigovor.

O prigovoru odlučuje Žalbeno tijelo kojeg čini 7 članova, odnosno tri člana Izbornog povjerenstva, tri člana radnog predsjedništva koje rukovodi sjednicom Skupštine Udruge i jedan član kojeg čini Glavni tajnik ili jedan od dopredsjednika Udruge.

Žalbeno tijelo bez odlaganja razmatra prigovor kandidata za predsjednika Udruge.

Žalbeno tijelo donosi konačnu odluku natpolovičnom većinom glasova.

Nakon odluke Žalbenog tijela ponavlja se izborni postupak ili nastavlja sjednica Skupštine Udruge.

**2. PREDSJEDNIŠTVO UDRUGE**

Članak 35.

Predsjedništvo upravlja radom Udruge.

Predsjedništvo se sastoji od 27 (dvadeset sedam) članova koje čine:

* Predsjednik
* Glavni tajnik
* 21 (dvadeset i jedan) predsjednik županijskih ogranaka
* 1 (jedan) dodatni predstavnik Grada Zagreba
* 1 (jedan) dodatni predstavnik Splitsko – dalmatinske županije
* 1 (jedan) predstavnik posebnih odgojno-obrazovnih ustanova Republike Hrvatske
* 1 (jedan) predstavnik umjetničko-glazbenih škola Republike Hrvatske

Mandat svih članova Predsjedništva je pet (5) godina i iste osobe mogu biti ponovno izabrane.

Članak 36.

Predsjedništvo:

* bira 3 (tri) dopredsjednika iz svojih redova
* na prijedlog Predsjednika potvrđuje Glavnog tajnika
* na prijedlog Predsjednika i Glavnog tajnika potvrđuje Administrativnog tajnika Udruge
* na prijedlog Predsjednika i Glavnog tajnika potvrđuje osobe koje će raditi u Tajništvu Udruge
* rukovodi radom Udruge između zasjedanja Skupštine Udruge
* odlučuje o sazivanju redovne i izborne Skupštine Udruge i predlaganju dnevnog reda
* saziva izvanredne sjednice Skupštine Udruge
* odlučuje o prihvaćanju inicijative za promjene Statuta, utvrđuje nacrt prijedloga za izmjene i dopune Statuta, odnosno prijedlog novog Statuta, kojeg upućuje na raspravu županijskim ograncima i Skupštini Udruge na usvajanje
* izvršava odluke i zaključke što ih donosi Skupština Udruge
* donosi operativni plan izvršavanja zadataka, koji slijede iz rada Skupštine Udruge
* osniva stalna i povremena radna povjerenstva, odbore i stručne grupe te im određuje sastav, zadaće i rokove
* utvrđuje godišnji plan i program rada uvažavajući smjernice Skupštine Udruge
* donosi opće i posebne akte nužne za rad Predsjedništva
* odlučuje o materijalno-financijskim sredstvima Udruge i određuje osobe koje imaju pravo potpisa financijskih akata Udruge
* na prijedlog Predsjednika imenuje Izvršni odbor od 9 (devet) članova iz svojih redova vodeći računa o teritorijalnoj zastupljenosti
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu
* imenuje i opoziva likvidatora Udruge
* obavlja i druge poslove utvrđene zakonom, ovim Statutom, drugim aktima i odlukom Skupštine.

Članak 37.

Predsjedništvo se sastaje po potrebi, a najmanje tri (3) puta godišnje.

Sjednice saziva i njima rukovodi Predsjednik, odnosno dopredsjednik kojeg ovlasti Predsjednik.

Predsjednik je dužan u roku od petnaest (15) dana sazvati sjednicu Predsjedništva kada to pisanim putem zatraži Nadzorni odbor, najmanje četvrtina članova Udruge ili najmanje trećina članova Predsjedništva.

Članak 38.

Ako Predsjednik ne sazove sjednicu Predsjedništva u roku od petnaest (15) dana od dostave zahtjeva iz članka 37. stavka 3. ovog Statuta, sazvat će je predlagatelj.

Odluka treba sadržavati pisani prijedlog dnevnog reda, mjesto i dan, odnosno način održavanja sjednice.

Predsjedništvo može pravovaljano odlučivati ako je sjednici nazočna većina članova.

Odluke se donose većinom glasova svih članova.

Članak 39.

Svaki član Predsjedništva osobno je odgovoran za svoj rad i povjerene mu poslove i zadatke skupštini svog županijskog ogranka, a sukladno svojim pravima i dužnostima odgovoran je i za rad i odluke Predsjedništva.

Predsjedništvo je za svoj rad odgovorno Skupštini Udruge.

Članak 40.

Član Predsjedništva može biti opozvan i prije isteka mandata na koji je izabran, ako:

* djeluje suprotno Statutu Udruge
* ne obavlja poslove iz svoje nadležnosti utvrđene Statutom Udruge
* ne sudjeluje u radu i ne dolazi redovito na sjednice Predsjedništva
* ne provodi odluke Skupštine

Prijedlog za pokretanje opoziva člana Predsjedništva podnosi Predsjednik.

O opozivu člana Predsjedništva odlučuje skupština županijskog ogranka Udruge koju saziva predsjednik Udruge u roku od 30 dana od pokretanja prijedloga o opozivu.

Predsjednik Udruge, ili osoba koju on ovlasti, na sjednici Skupštine županijskog ogranka Udruge obrazlaže prijedlog za pokretanje opoziva člana Predsjedništva.

Članak 41.

Član Predsjedništva može istupiti iz Predsjedništva prije isteka mandata, podnošenjem pisane izjave tajniku ili zamjeniku županijskog ogranka koji najkasnije u roku 15 dana sazivaju sjednicu skupštine ogranka na kojoj se bira novog predsjednika županijskog ogranka.

**3. PREDSJEDNIK UDRUGE**

Članak 42.

Predsjednik je ovlašten za zastupanje Udruge.

Predsjednik obavlja izvršne i druge poslove određene ovim Statutom.

Mandat Predsjednika traje pet (5) godina i ista osoba može više puta biti birana za Predsjednika.

Za svoj rad Predsjednik je odgovoran Skupštini Udruge kojoj podnosi godišnje izvješće o svom radu.

Predsjednik je ujedno i predsjednik Predsjedništva.

Predsjednik ima sljedeće ovlasti:

* odgovara za zakonitost rada Udruge
* saziva sjednice Predsjedništva i druge sastanke u svezi s radom Predsjedništva kojim i predsjedava
* saziva Skupštinu Udruge
* vodi poslove Udruge sukladno odlukama Skupštine Udruge
* potpisuje odluke i druge akte koje donosi Predsjedništvo
* osigurava timski rad i demokratsku slobodu u raspravljanju i odlučivanju na sjednicama i radnim sastancima svih članova Predsjedništva i Izvršnog odbora
* podnosi izvješće o radu Predsjedništva Skupštini Udruge i daje prijedlog za rad u narednom razdoblju
* odgovoran je za financijsko poslovanje Udruge
* samostalno i pojedinačno raspolaže financijskim sredstvima do iznosa od 50.000,00 kuna, a iznad iznosa od 50.000 kuna uz suglasnost Izvršnog odbora
* dostavlja zapisnik s redovite sjednice Skupštine Udruge nadležnom uredu koji vodi registar Udruga.
* sklapa ugovore i poduzima druge pravne radnje u ime i za račun Udruge.
* obavlja i druge poslove utvrđene Statutom, aktima Skupštine i Predsjedništva
* obavještava javnost o radu Udruge

Odsutnog i spriječenog predsjednika zamjenjuje Glavni tajnik ili dopredsjednik kojeg ovlasti Predsjednik.

Predsjedništvo može donijeti odluku o sklapanju odgovarajućeg ugovora kojim se reguliraju prava i obveze Predsjednika te visina naknade za poslove koje obavlja.

Članak 43.

Predsjedniku mandat može prestati prije isteka vremena na koje je biran, i to:

- na vlastiti pisani zahtjev upućen Glavnom tajniku

- u slučaju nemogućnosti obavljanja dužnosti u periodu duljem od 6 mjeseci

- prestankom obnašanja funkcije ravnatelja osnovne škole

- opozivom

U slučaju prestanka mandata Predsjednika prije isteka vremena na koje je biran provodi se postupak izbora novog predsjednika Udruge za preostali dio mandata na izvanrednoj sjednici Skupštine Udruge koja se saziva u skladu s odredbama ovog Statuta.

Do opoziva i razrješenja Predsjednika može doći:

- ukoliko djeluje suprotno Statutu Udruge

- ne obavlja poslove iz svoje nadležnosti utvrđene Statutom Udruge

- ne saziva sjednice Predsjedništva

- ne provodi odluke Skupštine

Zahtjev za opoziv Predsjednika može se pokrenuti na zahtjev:

- najmanje četvrtine članova Udruge

- Predsjedništva

- Nadzornog odbora

O zahtjevu za opoziv Predsjednika raspravlja se i odlučuje na izvanrednoj sjednici Skupštine Udruge koja se saziva u skladu s odredbama ovog Statuta.

Predsjednik Udruge bit će opozvan ako je odluka o opozivu donesena natpolovičnom većinom svih članova Udruge.

Članak 44.

U slučaju opoziva Predsjednika na izvanrednoj sjednici Skupštine Udruge, na istoj sjednici bira se privremeni predsjednik Udruge na mandat koji ne može trajati više od godine dana.

Privremeni Predsjednik dužan je sazvati izbornu Skupštinu Udruge u vremenskom roku od godine dana.

**4. GLAVNI TAJNIK UDRUGE**

Članak 45.

Udruga ima Glavnog tajnika kojeg na prijedlog predsjednika potvrđuje Predsjedništvo.

Mandat Glavnog tajnika pet (5) godine i ista osoba može biti ponovno izabrana.

Glavni tajnik Udruge pomaže Predsjedniku u svim poslovima iz njegove djelatnosti i zamjenjuje Predsjednika u njegovoj odsutnosti, a obavlja i sljedeće poslove:

* sudjeluje u radu svih tijela Udruge
* koordinira i potiče rad povjerenstava koje osnivaju tijela Udruge
* koordinira rad županijskih ogranaka Udruge
* s predsjednikom predlaže Predsjedništvu Administrativnog tajnika Udruge
* s predsjednikom predlaže Predsjedništvu osobe koje će raditi u Tajništvu Udruge
* Predsjedništvo Glavnom tajniku može povjeriti obavljanje i drugih poslova

Predsjedništvo može donijeti odluku o sklapanju odgovarajućeg ugovora kojim se reguliraju prava i obveze Glavnog tajnika te visina naknade za poslove koje obavlja.

U slučaju odsutnosti ili spriječenosti Glavnog tajnika, Predsjedništvo na prijedlog Predsjednika određuje osobu koja ga zamjenjuje.

Članak 46.

Glavnom tajniku mandat može prestati prije isteka vremena na koje je biran, i to:

- na vlastiti pisani zahtjev upućen Predsjedniku

- u slučaju nemogućnosti obavljanja dužnosti u periodu duljem od 6 mjeseci

- prestankom obnašanja funkcije ravnatelja osnovne škole

- opozivom.

Do opoziva i razrješenja Glavnog tajnika može doći ukoliko:

- djeluje suprotno Statutu Udruge

- ne obavlja poslove iz svoje nadležnosti utvrđene Statutom Udruge

- ne provodi odluke Predsjedništva

Zahtjev za opoziv Glavnog tajnika može pokrenuti Predsjednik ili više od trećine članova Predsjedništva, a odluka se donosi natpolovičnom većinom članova Predsjedništva.

**5. IZVRŠNI ODBOR UDRUGE**

Članak 47.

Izvršni odbor je tijelo Predsjedništva koje se bira na prijedlog Predsjednika.

Izvršni odbor ima devet (9) članova kojeg čine:

* Predsjednik
* Glavni tajnik

- tri (3) dopredsjednika

* četiri (4) člana po teritorijalnom ključu sukladno članku 48. ovog Statuta: jedan predstavnik Jadranske regije, jedan predstavnik Panonske regije, jedan predstavnik regije Sjeverna Hrvatska i jedan predstavnik Grada Zagreba

Članak 48.

Kao zemlja članica Europske unije, Republika Hrvatska (HR) je uključena u nomenklaturu prostornih jedinica za statistiku (NUTS). Statističku podjela ozemlja Republike Hrvatske na četiri regije NUTS-2 razine čine:

-Panonska Hrvatska: Bjelovarsko-bilogorska županija, Virovitičko-podravska županija, Požeško-slavonska županija, Brodsko-posavska županija, Osječko-baranjska županija, Vukovarsko-srijemska županija, Karlovačka županija i Sisačko-moslavačka županija

- Jadranska Hrvatska: Primorsko-goranska županija, Ličko-senjska županija, Zadarska županija, Šibensko-kninska županija, Splitsko-dalmatinska županija, Istarska županija i Dubrovačko-neretvanska županija

- Grad Zagreb

- Sjeverna Hrvatska: Međimurska županija, Varaždinska županija, Koprivničko-križevačka županija, Krapinsko-zagorska županija, Zagrebačka županija

Članak 49.

Izvršni odbor izvršava poslove i zadaće koje mu povjeri Predsjedništvo, a sastaje se prema potrebi.

Članak 50.

Svaki član Izvršnog odbora odgovoran je za izvršenje povjerenih mu poslova i zadataka, a sukladno svojim pravima i dužnostima odgovoran je za rad i odluke Izvršnog odbora. Izvršni odbor za svoj rad odgovara Predsjedništvu.

Članak 51.

O opozivu Izvršnog odbora ili pojedinog člana Izvršnog odbora odlučuje Predsjedništvo na zahtjev najmanje trećine članova Predsjedništva ili na zahtjev Nadzornog odbora.

**6. NADZORNI ODBOR UDRUGE**

Članak 52.

Nadzorni odbor ima 3 (tri) člana koji između sebe biraju predsjednika.

Članove Nadzornog odbora bira neposredno Skupština Udruge na pet (5) godine s mogućnošću ponovnog izbora.

Nadzorni odbor na prvoj sjednici između sebe bira predsjednika Nadzornog odbora.

Član Nadzornog odbora ne može istovremeno biti i član Predsjedništva ili Izvršnog odbora.

Članak 53.

Nadzorni odbor prati donošenje i provođenje odluka tijela udruge, te ocjenu njihove usklađenosti sa Statutom, kao i s ostalim pravnim propisima koji se odnose na djelovanje udruge.

Odluke donosi većinom glasova svojih članova.

Članak 54.

Nadzorni odbor sastaje se prema potrebi, a najmanje jedanput godišnje.

Nadzorni odbor podnosi o svojim zapažanjima primjedbe Predsjedništvu.

Predsjednik Nadzornog odbora podnosi godišnje financijsko izvješća Skupštini Udruge.

Članak 55.

Svaki član Nadzornog odbora osobno je odgovoran za svoj rad, odnosno za izvršavanje povjerenih mu poslova i zadataka, a sukladno svojim pravima i dužnostima odgovoran je i za rad nadzornog odbora.

Članovima Nadzornog odbora dostavlja se pisani poziv za nazočnost sjednicama Predsjedništva.

Članak 56.

O opozivu Nadzornog odbora ili pojedinog člana odlučuje Skupština Udruge na zahtjev Predsjedništva ili na pisani zahtjev najmanje četvrtine članova Udruge.

**7. ČASNO VIJEĆE UDRUGE**

Članak 57.

Časno vijeće je tijelo koje odlučuje o povredama Statuta i drugih akata Udruge te vodi stegovne postupke i izriče stegovne mjere.

Časno vijeće rješava sporove između članova, sukob interesa, kao i sva druga sporna pitanja.

Članak 58.

Časno vijeće ima 5 (pet) članova koji između sebe biraju predsjednika.

Članove Časnog vijeća bira neposredno Skupština Udruge na pet (5) godina s mogućnošću ponovnog izbora.

Član Časnog vijeća ne može istovremeno biti i član Predsjedništva, Izvršnog odbora ili Nadzornog odbora.

Časno vijeće je u svom radu neovisno.

Časno vijeće donosi odluke većinom glasova svojih članova.

Članak 59.

Časno vijeće sastaje se prema potrebi.

Članovi Udruge mogu podnijeti predsjedniku Časnog vijeća svoje zahtjeve za prosudbu sukoba interesa, sporova između članova i drugih otvorenih pitanja,.

Kad provodi stegovni postupak, Časno vijeće postupa sukladno člancima 17., 18., 19. i 20. ovog Statuta.

Časno vijeće utvrđuje samo činjenice koje su mu dostupne ili dostavljene u pisanom obliku.

Stegovni postupak pred Časnim vijećem, završava donošenjem odluke Časnog vijeća i to najkasnije u roku od šezdeset (60) dana od zaprimanja pisanog zahtjeva.

Član Udruge može podnijeti žalbu na odluku Časnog vijeća sukladno članku 20. ovog Statuta.

Članak 60.

Svaki član Časnog vijeća osobno je odgovoran za svoj rad, odnosno za izvršavanje povjerenih mu poslova i zadataka, a sukladno svojim pravima i dužnostima odgovoran je i za rad Časnom vijeću.

Članak 61.

O opozivu Časnog vijeća ili pojedinog člana Časnog vijeća odlučuje Skupština Udruge na zahtjev Predsjedništva ili na pisani zahtjev najmanje četvrtine članova Udruge.

**8. ADMINISTRATIVNI TAJNIK UDRUGE**

Članak 62.

Udruga može imati Administrativnog tajnika biranog između članova Udruge i/ili osobu koja obavlja poslove Administrativnog tajnika izvan članstva Udruge.

Administrativnog tajnika bira Predsjedništvo na prijedlog Predsjednika i Glavnog tajnika.

Administrativni tajnik je osoba koja obavlja administrativne poslove za Udrugu kao što su:

* obavljanje administrativnih poslova za Predsjednika
* pripremanje materijala za radionice, stručne skupove, seminare ili kongrese
* sudjelovanje u izradi priopćenja za javne medije
* ažurno vođenje mrežne stranice Udruge i objave vijesti na društvenim mrežama
* prijava na projekte i vođenje projekata na koje se Udruga prijavila
* vođenje evidencija i izrada izvješća
* ostali poslove po nalogu Predsjednika, Predsjedništva, Izvršnog odbora, Glavnog tajnika ili zamjenika predsjednika.

Na prijedlog Predsjednika, Predsjedništvo može donijeti odluku o sklapanju odgovarajućeg ugovora kojim se reguliraju prava i obveze Administrativnog tajnik te visina naknade za poslove koje obavlja.

Zahtjev za opoziv Administrativnog tajnika može pokrenuti Predsjednik ili više od trećine članova Predsjedništva, o čemu konačno odlučuje Predsjedništvo natpolovičnom većinom.

**9. TAJNIŠTVO UDRUGE**

Članak 63.

Udruga ima Tajništvo koje obavlja administrativne i računovodstvene poslove.

Sjedište tajništva Udruge u pravilu je smješteno u osnovnoj školi u kojoj radi Predsjednik, odnosno gdje odluči Predsjedništvo.

Članak 64.

Tajništvo Udruge vodi Tajnik Udruge koji obavlja stručno-administrativne poslove u Udruzi, kao što su:

- sudjelovanje na sjednicama Predsjedništva i Skupštine Udruge o kojima vodi zapisnik, a po potrebi i na sjednicama drugih tijela Udruge

- pripremanje odluka i drugih akata Udruge

- pripremanje materijala za sjednice Skupštine, Predsjedništva i Izvršnog odbora

- vođenje registra članstva Udruge, odnosno upisa i ispisa članova

- distribuiranje dopisa i pošte članovima Udruge

- zaprimanje žalbi članova Udruge

- komunikacija s odgojno-obrazovnim ustanovama i ostalim institucijama

- sudjelovanje u pisanju izvješća i dopisa

- vođenje evidencija i izrada izvješća

- vođenje brige o pečatu Udruge

- ostali poslove po nalogu Predsjednika, Predsjedništva, Izvršnog odbora, Glavnog tajnika ili zamjenika predsjednika.

Tajnika bira Predsjedništvo na prijedlog Predsjednika Udruge i Glavnog tajnika.

Temeljem prijedloga Predsjednika Udruge, Predsjedništvo Udruge može donijeti odluku o sklapanju odgovarajućeg ugovora kojim se reguliraju prava i obveze Tajnika Udruge te visina naknade za poslove koje obavlja.

Zahtjev za opoziv Tajnika Udruge može pokrenuti Predsjednik ili više od trećine članova Predsjedništva, o čemu konačno odlučuje Predsjedništvo natpolovičnom većinom.

Članak 65.

Tajništvo Udruge može imati zaposlenog računovođu koji vodi materijalno-financijsko poslovanje Udruge, prati plaćanje članarina i kotizacija za stručne skupove ili kongrese te izvršava plaćanja i financijske obveze koje ima Udruga.

Računovođu bira Predsjedništvo na prijedlog Predsjednika Udruge i Glavnog tajnika.

Temeljem prijedloga Predsjednika Udruge, Predsjedništvo Udruge može donijeti odluku o sklapanju odgovarajućeg ugovora kojim se reguliraju prava i obveze računovođe te visina naknade za poslove koje obavlja.

Zahtjev za opoziv računovođe može pokrenuti Predsjednik Udruge ili više od trećine članova Predsjedništva Udruge, o čemu konačno odlučuje Predsjedništvo natpolovičnom većinom.

**VI. IMOVINA, NAČIN STJECANJA I RASPOLAGANJA IMOVINOM**

Članak 66.

Imovinu udruge čine:

* novčana sredstva koja je udruga stekla uplatom članarina, dobrovoljnim prilozima i darovima,
* novčana sredstva koja udruga stekne obavljanjem djelatnosti kojim se ostvaruju ciljevi, financiranjem programa i projekata udruge iz državnog proračuna i proračuna jedinica lokalne i područne (regionalne) samouprave te fondova i/ili iz inozemnih izvora, kotizacijama sa stručnih skupova, seminara ili kongresa,
* pokretne stvari,
* nekretnine,
* druga novčana sredstva stečena u skladu sa zakonom.

Članak 67.

Novčana sredstva Udruge koriste se isključivo za obavljanje i unapređivanje djelatnosti Udruge kojima se ostvaruju ciljevi Udruge, a u skladu s odlukama Skupštine Udruge i Predsjedništva.

Svaki ogranak ima pravo na dio sredstava Udruge u visini 25% uplaćenih članarina članova ogranka a u cijelosti sredstva donacija i priloga uz uvjet da ista pisano zatraži.

Udruga je dužna voditi poslovne knjige i sastavljati financijska izvješća prema propisima kojima se uređuje način vođenja računovodstva neprofitnih organizacija.

**VII. UDRUŽIVANJE UDRUGE I USTROJSTVENI OBLICI UDRUGE**

Članak 68.

Udruga se može udruživati u domaće i međunarodne saveze ili zajednice udruga i učlanjivati se u domaće i međunarodne udruge i institucije.

Odluku o udruživanju i učlanjivanju donosi Skupština Udruge na prijedlog Predsjedništva.

Članak 69.

Udruga osniva županijske ogranke koji nemaju svojstva pravne osobe.

**VIII. ŽUPANIJSKI OGRANCI UDRUGE**

Članak 70.

Županijski ogranak se osniva za područje jedne županije, a čine ga svi članovi Udruge te županije. Na sastancima ogranaka raspravlja se o svim pitanjima iz djelatnosti Udruge.

Svoje prijedloge i mišljenja o određenim pitanjima u svezi s radom ogranka, odnosno Udruge dostavljaju tijelima Udruge.

Članak 71.

Tijela županijskih ogranaka su :

1. skupština
2. predsjedništvo
3. predsjednik
4. zamjenik predsjednika
5. tajnik

Članak 72.

Skupština i predsjedništvo ogranka vode na svojim sjednicama zapisnike koje usvajaju na slijedećoj sjednici i dostavljaju Tajništvu Udruge.

Članak 73.

Županijski ogranak (u daljnjem tekstu: Ogranak) ima skupštinu koju čine članovi Udruge iz te županije.

Skupština Ogranka bira predsjednika koji je ujedno predsjednik Ogranka i član Predsjedništva.

Članak 74.

Skupština Ogranka koja broji do 30 članova, bira predsjedništvo od 3 člana koje čine :

* predsjednik
* zamjenik predsjednika
* tajnik

Članak 75.

Skupština Ogranka koja broji od 30 do 60 članova, bira predsjedništvo od 5 članova koje čine :

* predsjednik,
* zamjenik predsjednika,
* tajnik,
* dva (2) člana

Članak 76.

Skupština Ogranka koja broji od 60 do 90 članova, bira predsjedništvo od 7 članova koje čine:

* predsjednik,
* zamjenik predsjednika,
* tajnik,
* četiri (4) člana

Članak 77.

Skupština Ogranka koja broji više od 90 članova, bira predsjedništvo od 9 članova koje čine:

* predsjednik,
* zamjenik predsjednika,
* tajnik,
* šest (6) članova

Članak 78.

Rad skupštine Ogranka i predsjedništva Ogranka može se urediti posebnim poslovnikom, o čemu na prijedlog skupštine Ogranka odlučuje Predsjedništvo.

Članak 79.

Predsjedništvo Ogranka može dodijeliti priznanja i nagrade članovima županijskog Ogranka, kao i drugim osobama koje su zaslužne za razvitak i promicanje ciljeva Udruge.

Odluku o dodjeljivanju priznanja i nagrada predlaže predsjednik Ogranka, a odluku donosi predsjedništvo Ogranka na svojoj sjednici.

Članak 80.

Sjednica skupštine Ogranka može biti redovita, izborna i izvanredna.

Redovita sjednica skupštine Ogranka održava se najmanje jedanput godišnje, a izborna svakih pet (5) godina, odnosno ranije ako je predsjednik Ogranka prestao obnašati funkciju ravnatelja osnovne škole.

Izvanredna sjednica skupštine Ogranka saziva se na temelju odluke predsjednika Ogranka, na temelju pisanog zahtjeva trećine članova Ogranka, na temelju odluke predsjedništva Ogranka ili Predsjedništva.

U slučaju spriječenosti predsjednika Ogranka zamjenjuje ga zamjenik predsjednika ili tajnik Ogranka.

Poziv i materijali za redovnu, izbornu i izvanrednu sjednicu skupštine Ogranka dostavljaju se članovima i Tajništvu Udruge najkasnije 8 dana prije održavanja skupštine.

U roku od 8 dana nakon održane sjednice skupštine Ogranka, u Tajništvo Udruge dostavlja se zapisnik, a pisano izvješće o radu županijskog Ogranka do 31. siječnja za prethodnu kalendarsku godinu.

Članak 81.

Sjednicom skupštine Ogranka rukovodi radno predsjedništvo od tri (3) člana koji između sebe biraju predsjednika radnog predsjedništva.

Radno predsjedništvo predlažu članovi Ogranka.

Predsjednik radnog predsjedništva ujedno je i predsjedavajući skupštine Ogranka te potpisuje sve akte koje donosi skupština ogranka.

Radno predsjedništvo predlaže zapisničara i dva ovjerovitelja zapisnika.

Članak 82.

Skupština Ogranka može donositi punovažne odluke ako je nazočno najmanje 1/2 članova od ukupnog broja.

Odluke se donose natpolovičnom većinom glasova nazočnih članova.

Radno predsjedništvo na početku sjednice skupštine Ogranka utvrđuje točan broj prisutnih članova, kao i točan broj članova Ogranka.

Glasovanje na sjednici je javno, ako skupština Ogranka ne odluči da se o pojedinim pitanjima odluke donose tajnim glasovanjem.

Izuzetak od odredbe stavka 4. ovog članka je izbor predsjednika Ogranka koji se obavlja uvijek tajnim glasovanjem.

Ako je prijavljen samo jedan kandidat za predsjednika Ogranka, izborno povjerenstvo može odlučiti da se glasovanje provodi javno.

O radu sjednice skupštine Ogranka vodi se zapisnik, koji se trajno čuva u Tajništvu Udruge.

Članak 83.

Postupak izbora predsjednika Ogranka, zamjenika predsjednika, tajnika i članova predsjedništva provodi Izborno povjerenstvo.

Izborno povjerenstvo ima predsjednika i dva člana.

Na izbornoj sjednici skupštine Ogranka, radno predsjedništvo predlaže tri kandidata za članove Izbornog povjerenstva.

Članovi skupštine Ogranka skupno prihvaćaju članove Izbornog povjerenstva, javnim glasovanjem i natpolovičnom većinom.

Ukoliko predloženi članvi Izbornog povjerenstva ne dobiju natpolovičnu većinu prisutnih članova Udruge, postupak se ponavlja od stavka 3. ovog članka.

Članovi Izbornog povjerenstva između sebe biraju predsjednika Izbornog povjerenstva.

Članovi Izbornog povjerenstva ne mogu se kandidirati za predsjednika Ogranka.

Članak 84.

Izborno povjerenstvo brine o provođenju izbora za predsjednika Ogranka, zamjenika predsjednika, tajnika i članova predsjedništva Ogranka te osigurava tajnost glasovanja.

Kandidatom za predsjednika Ogranka, zamjenika predsjednika, tajnika i jednog od članova predsjedništva može biti svaki član Ogranka, osim članova Izbornog povjerenstva.

Postupak predlaganja provodi se javno, a član Ogranka može se kandidirati samostalno ili biti predložen od strane drugog člana Ogranka.

Kandidatom za predsjednika Ogranka, zamjenika predsjednika, tajnika i jednog od članova predsjedništva smatra se svaki član koji je nakon predlaganja iz stavka 3. ovog članka usmeno na sjednici skupštine Ogranka prihvatio kandidaturu.

Nakon završenog postupka predlaganja, Izborno povjerenstvo utvrđuje četiri liste kandidata za predsjednika Ogranka, zamjenika predsjednika, tajnika i članova predsjedništva, poredane prema abecednom redu prezimena kandidata.

Članak 85.

Nakon utvrđivanja izborne liste kandidata, Izborno povjerenstvo izrađuje četiri glasačka listića prema utvrđenim kandidacijskim listama.

Broj glasačkih listića za svaku kandidacijsku listu mora biti jednak broju nazočnih birača, odnosno članova Ogranka.

Glasački listići za četiri kandidacijske liste iz stavka 1. ovoga članka sadrže:

- naznaku da se izbor odnosi na kandidate za predsjednika ogranka određene županije, odnosno zamjenika predsjednika, tajnika ili člana predsjedništva

- redni broj te ime i prezime kandidata na svakoj kandidacijskoj listi

Članak 86.

Članovi Izbornog povjerenstva osiguravanju podjelu glasačkih listića prisutnim članovima Ogranka, na način da obvezno utvrde kome su uručili glasački listić i o istom vode evidenciju.

Listići se nakon zaokruživanja rednog broja ispred imena i prezimena samo jednog kandidata ubacuju u unaprijed pripremljene zatvorene kutije, odnosno zaokruživanju više kandidata na listiću za članove predsjedništva Ogranka, sukladno broju članova predsjedništva ogranaka u člancima 74. do 77. ovog Statuta.

Glasački listići popunjeni suprotno stavku 2. ovoga članka smatraju se nevažećima.

Članak 87.

Nakon završetka glasovanja Izborno povjerenstvo prebrojava glasove utvrđuje broj važećih i nevažećih glasačkih listića za predsjednika i zamjenika predsjednika Ogranka.

Izborno povjerenstvo utvrđuje rezultate glasovanja.

Izborno povjerenstvo vodi zapisnik o provedbi izbornog procesa i rezultatima glasovanja, koji dostavlja u Tajništvo Udruge.

Ako nitko od dva ili više kandidata za predsjednika i zamjenika predsjednika Ogranka ne dobije natpolovičnu većinu prisutnih članova skupštine Ogranka, glasovanje se ponavlja za dva kandidata koja su dobila najveći broj glasova.

Ukoliko ni u drugom krugu glasovanja nitko od kandidata ne dobije natpolovičnu većinu prisutnih članova skupštine Ogranka, glasovanje se ponavlja dok se ne izabere predsjednik ili zamjenik predsjednika Ogranka.

Ukoliko nakon dva ponovljena kruga glasovanja nitko od kandidata ne dobije natpolovičnu većinu prisutnih članova skupštine ogranka, Izborno povjerenstvo može odlučiti o prekidanju postupka izbora za predsjednika i zamjenika predsjednika Ogranka.

Nova izborna sjednica skupštine ogranka može se sazvati već sljedeći dan ili najkasnije u roku 120 dana.

Ukoliko je predsjedniku Ogranka istekao mandat, ulogu vršitelja dužnosti predsjednika Ogranka preuzima zamjenik predsjednika ili tajnik.

Članak 88.

Izabrani zamjenik predsjednika Ogranka, u Gradu Zagrebu i Splitsko-dalmatinskoj županiji, ujedno je dodatni predstavnik koji postaje članom Predsjedništva Udruge.

Članak 89.

Nakon završetka glasovanja Izborno povjerenstvo prebrojava glasove utvrđuje broj važećih i nevažećih glasačkih listića za tajnika i članove predsjedništva Ogranka.

Tajnikom ogranka postaje član koji dobije najviše glasova prisutnih članova ogranka.

Članovima predsjedništva ogranka postaju članovi, sukladno propisanom broju članova ogranka u člancima 74. do 77., koji dobiju najveći broj glasova prisutnih članova Ogranka.

**IX. TRAJANJE I PRESTANAK POSTOJANJA UDRUGE**

Članak 90.

Razlozi za prestanak djelovanja Udruge jesu:

- odluka Skupštine Udruge o prestanku djelovanja Udruge

- pripajanje drugoj udruzi, spajanje s drugom udrugom, podjela udruge razdvajanjem,

- protek dvostruko više vremena od vremena predviđenog za održavanje redovne sjednice Skupštine Udruge, a ona nije održana,

- pravomoćna odluka suda o ukidanju Udruge

- pokretanje stečajnog postupka

- na zahtjev člana, ako je broj članova Udruge pao ispod broja osnivača potrebnog za osnivanje udruge, a nadležno tijelo Udruge u roku od godinu dana od nastupanja te činjenice nije donijelo odluku o prijamu novih članova,

- u drugim slučajevima predviđenim Zakonom.

Odluke Skupštine Udruge iz prethodnog stavka donose se dvotrećinskom većinom svih članova Udruge.

U slučaju prestanka djelovanja Udruge sukladno stavku 1. ovog članka, osoba ovlaštena za zastupanje Udruge dužna je nadležnom upravnom tijelu podnijeti zahtjev za upis promjena u Registar udruga koje se odnose na prestanak postojanja Udruge.

U slučaju da osoba ovlaštena za zastupanje Udruge ne može podnijeti zahtjev za upis promjena u Registar udruga koje se odnose na prestanak postojanja Udruge, može ga podnijeti i druga zainteresirana fizička i pravna osoba koja posjeduje dokaze o postojanju razloga za prestanak djelovanja Udruge sukladno stavku 1. ovog članka.

Članak 91.

Likvidator zastupa udrugu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje udruge do okončanja postupka likvidacije i brisanja udruge iz Registra udruga.

Likvidatora bira Predsjedništvo na mandat od 1 godine (jedne) te ga opoziva.

Ista osoba može više puta biti birana za Likvidatora.

Članak 92.

U slučaju prestanka postojanja Udruge, imovina se, nakon namirenja vjerovnika i troškova likvidacijskog, sudskog i drugih postupaka, te vraćanja ostataka sredstava donacije, ostatak njezine imovine pripast će osnovnim školama čiji su ravnatelji članovi Udruge.

Udruga nema pravo imovinu udruge dijeliti svojim osnivačima, članovima Udruge, osobama ovlaštenima za zastupanje, zaposlenima ili s njima povezanim osobama.

Članak 93.

U slučaju pokretanja stečajnog ili likvidacijskog postupka primjenjuju se odredbe Stečajnog zakona i Zakona o udrugama.

**X. NAČIN RJEŠAVANJA SPOROVA I SUKOBA INTERESA UNUTAR UDRUGE**

Članak 94.

Ako postoji spor između članova Udruge koji otežava ili onemogućava rad Udruge te se ne može riješiti kroz postupke propisane ovim Statutom, članovi Udruge dužni su pokušati taj spor riješiti mirenjem ili pred Časnim vijećem.

Ako postupak mirenja ne uspije, članovi Udruge spor rješavaju pred mjesno nadležnim općinskim sudom.

Članak 95.

Članovi Udruge u svim poslovima od interesa i značaja za Udrugu moraju postupati časno, pošteno, savjesno, odgovorno i nepristrano čuvajući vlastitu vjerodostojnost i vjerodostojnost Udruge.

U obavljanju djelatnosti Udruge članovi ne smiju svoj privatni interes stavljati iznad interesa Udruge.

Članak 96.

U slučaju da su privatni interesi člana Udruge u suprotnosti s interesom Udruge ili kad privatni interes utječe ili može utjecati na nepristran rad člana Udruge u obavljanju djelatnosti Udruge, član Udruge koji se zatekne u sukobu interesa dužan je o tome bez odlaganja izvijestiti Časno vijeće i, ako je moguće, izuzeti se od daljnjeg rada na konkretnoj djelatnosti.

Članak 97.

U slučaju dvojbe o mogućem sukobu interesa, bilo koji član Udruge može zatražiti mišljenje Časnog vijeća.

XI. PRIJELAZNE I ZAVRŠNE ODREDBE

Članak 98.

Statut Udruge odnosno izmjene i dopune Statuta donosi Skupština najmanje trećinom glasova od ukupnog broja redovnih članova Udruge, nakon provedene rasprave.

Članak 99.

Inicijativu za promjenu Statuta može predložiti neko od tijela Udruge ili pisanim putem najmanje četvrtina redovitih članova Udruge.

Inicijativa za izmjene i dopune Statuta podnosi se u pisanom obliku Predsjedništvu koje je prijedlog izmjena i dopuna dužno uvrstiti na dnevni red sjednice Skupštine Udruge.

Prijedlog izmjena i dopuna Statuta mora sadržavati novu formulaciju članaka Statuta čije se izmjene i dopune predlažu uz obrazloženje prijedloga.

Predsjedništvo Udruge utvrđuje nacrt prijedloga za promjene Statuta, utvrđuje nacrt prijedloga za izmjene i dopune Statuta, odnosno prijedlog novog Statuta, kojeg upućuje na raspravu županijskim ograncima i Skupštini Udruge na usvajanje.

Članak 100.

Tumačenje odredaba ovog Statuta daje Skupština Udruge.

Tumačenje drugih akata Udruge daje Predsjedništvo Udruge.

O svim proceduralno-statutarnim pitanjima koja nisu uređena ovim Statutom odlučuje Predsjedništvo Udruge.

Članak 101.

Ovaj Statut stupa na snagu danom donošenja na sjednici Skupštine Hrvatske udruge ravnatelja osnovnih škola i objavljuje se na mrežnim stranicama Udruge.

Članak 102.

Danom stupanja na snagu ovog Statuta, prestaje vrijediti Statut Hrvatske udruge ravnatelja osnovnih škola od 14. listopada 2015. godine.

Predsjednik Radnog predsjedništva Skupštine Udruge

U Opatiji, 9. studenog 2021. godine